钦定古今图书集成/明伦汇编/宫闱典/第094卷 > 公主 下嫁石家奴
## 钦定古今图书集成/明伦汇编/宫闱典/第094卷 > 公主 下嫁石家奴

按《金史石家奴传》：“家奴，蒲察部人，世居案出虎水。祖
斛鲁短，世祖外孙。桓𧹞散荅之乱，昭肃皇后父母兄
弟皆在敌境，斛鲁短以计迎还之。石家奴自幼时抚
养于太祖家，及长，太祖以女妻之。年十五，从攻宁江
州，败辽主亲军，攻临潢府，皆有功，袭谋克。其后自山
西护齐国王谋良虎之丧归上京，道由兴中。是时方”
攻兴中未下，石家奴置柩于驿，率其所领猛安兵助
王师，遂破其城。从宗望讨张觉。再从宗翰伐宋。宗翰
闻宗望军已围汴，遣石家奴计事。抵平定军，遇敌兵
数万，败之，遂见宗望。已还报，宗翰闻其平定之战，甚
嘉之。明年，复伐宋，石家奴隶娄室军。娄室讨陕西未
下，石家奴领所部兵援之。既而以本部屯戍西京。会
契丹大石出奔，以余睹为元帅，石家奴为副，袭诸部
族以还。未几，有疾，退居乡里。天眷间，授侍中、驸马都
尉，再以都统定边部。熙宗赐御书嘉奖之，封兰陵郡
王，除东京留守，以病致仕。卒，年六十三。加赠郧王。正
隆例夺王爵，封鲁国公。